               EURÓPSKA KOMISIA
            V Bruseli16. 11. 2017
            COM(2017) 668 final
            2017/0301(NLE)
            Návrh
            ROZHODNUTIE RADY
            o pozícii, ktorá sa má zaujať v mene Európskej únie na 11. Konferencii ministrov Svetovej obchodnej organizácie, pokiaľ ide o verejné skladové hospodárstvo na účely potravinovej bezpečnosti, domácu podporu v oblasti poľnohospodárstva, ktorá narúša obchod (vrátane podpory pre bavlnu), obmedzenia vývozu v poľnohospodárstve, dotácie pre rybolov, domácu reguláciu služieb, a MSP/transparentnosť regulačných opatrení v oblasti obchodu s tovarom.

               DÔVODOVÁ SPRÁVA

               1.Predmet návrhu

               Tento návrh rozhodnutia sa týka stanovenia pozície, ktorá sa má zaujať v mene Únie na 11. zasadnutí Konferencie ministrov Svetovej obchodnej organizácie („WTO“) v spojení s možným prijatím viacerých rozhodnutí týkajúcich sa rozvojového programu z Dauhy (DDA).  Návrh sa týka: verejného skladového hospodárstva na účely potravinovej bezpečnosti, domácej podpory v oblasti poľnohospodárstva, ktorá narúša obchod (vrátane podpory pre bavlnu), obmedzení vývozu v poľnohospodárstve, dotácií pre rybolov, domácej regulácie služieb a MSP/transparentnosti regulačných opatrení v oblasti obchodu s tovarom.

               2.Kontext návrhu

               2.1.Dohoda o založení Svetovej obchodnej organizácie („Dohoda o založení WTO“)

               Dohoda o založení Svetovej obchodnej organizácie uzavretá v Marrakéši („Dohoda o založení WTO“) nadobudla platnosť 1. januára 1995. K jej zmluvným stranám patrí aj Európska únia
                  1
                a všetkých jej 28 členských štátov.

               2.2.Konferencia ministrov WTO

               Konferencia ministrov je najvyšší rozhodovací orgán Svetovej obchodnej organizácie a zasadá najmenej raz za dva roky. Najbližšie zasadnutie Konferencie ministrov sa uskutoční v Buenos Aires, v Argentíne (10. – 13. decembra 2017).

               2.3.Pripravované akty Konferencie ministrov WTO

               Na 11. zasadnutí Konferencie ministrov môžu byť prijaté rozhodnutia, ktoré budú mať právne účinky vo vzťahu k: 1. verejnému skladovému hospodárstvu na účely potravinovej bezpečnosti; 2. domácej podpore v oblasti poľnohospodárstva, ktorá narúša obchod (vrátane podpory pre bavlnu); 3. obmedzeniam vývozu v poľnohospodárstve; 4. dotáciám pre rybolov; 5. domácej regulácii služieb a 6. MSP/transparentnosti regulačných opatrení v oblasti obchodu s tovarom („pripravované akty“).

               3.Pozícia, ktorá sa má zaujať v mene Únie

               Cieľom tohto návrhu je umožniť, aby sa Únia na 11. zasadnutí Konferencie ministrov pripojila k možnému konsenzu týkajúcemu sa prijatia rozhodnutí s právnymi účinkami vo vzťahu k otázkam uvedeným vyššie.

               Hoci ešte nie je jasné, či a do akej miery budú členovia WTO schopní dosiahnuť konsenzus, Rada musí v súlade s článkom 218 ods. 9 ZFEÚ
                  2
                vopred stanoviť pozíciu EÚ na 11. zasadnutí Konferencie ministrov.

               Súčasný návrh zahŕňa tieto oblasti, o ktorých je možné prijať rozhodnutie:

               ·Verejné skladové hospodárstvo na účely potravinovej bezpečnosti (PSH): cieľom rokovaní je dohodnúť sa na „trvalom riešení“, ktorým by sa naplnil cieľ vytýčený v ministerskom rozhodnutí zo 7. decembra 2013 o verejnom skladovom hospodárstve na účely potravinovej bezpečnosti (WT/MIN(13)/38-WT/L/913), ktoré bolo prijaté na konferencii WTO na Bali, ako ho vykladá následné rozhodnutie Generálnej rady WTO z 27. novembra 2014 (WT/L/939) a ministerské rozhodnutie z 19. decembra 2015 (WT/MIN(15)/44-WT/L/979). Predpokladané rozhodnutie by mohlo byť podobné súčasnému dočasnému riešeniu z Bali, či už s dodatočnými podmienkami alebo bez nich, a s rozšíreným rozsahom pôsobnosti alebo bez neho (tak aby zahŕňalo aj neskoršie programy z obdobia po konferencii na Bali).

               ·Domáca podpora v oblasti poľnohospodárstva, ktorá narúša obchod (vrátane podpory pre bavlnu): Rokovania o domácej podpore, ktorá narúša obchod, sú zakotvené v článku 20 Dohody WTO o poľnohospodárstve a sú súčasťou mandátu DDA, tak ako je stanovený v ministerskom vyhlásení z Dauhy zo 14. novembra 2001 (WT/MIN(01)/DEC/1). Európska únia spolu s Brazíliou, Kolumbiou, Peru a Uruguajom podali návrh (JOB/AG/99) týkajúci sa domácej podpory, ktorá narúša obchod (vrátane domácej podpory pre bavlnu, ktorá narúša obchod, ako aj verejného skladového hospodárstva na účely potravinovej bezpečnosti) s cieľom urýchliť tento proces. Európska únia by mala na 11. zasadnutí Konferencie ministrov podporiť výsledok rokovaní, ktorý je možné dosiahnuť v oblasti domácej podpory, ktorá narúša obchod (vrátane podpory pre bavlnu).

               ·Obmedzenia vývozu Rokovania o posilnení pravidiel o zákazoch a obmedzeniach vývozu podľa článku 12 ods. 1 Dohody o poľnohospodárstve sú zakotvené v článku 20 Dohody WTO o poľnohospodárstve a sú súčasťou rokovaní o DDA. So zreteľom na dôležitosť tejto otázky pre proces reformy poľnohospodárstva a smerovanie k spravodlivému a trhovo orientovanému poľnohospodárskemu obchodnému systému by Únia mala podporovať výsledok rokovaní o obmedzeniach vývozu v takej miere, v akej sa dosiahne.

               ·Dotácie pre rybolov: Rokovania o dotáciách pre rybolov sú súčasťou DDA a zrušenie určitých dotácií pre rybolov sa plánuje v cieli OSN v oblasti trvalo udržateľného rozvoja č. 14 úlohe 6 („cieľ 14.6“), na ktorom sa dohodli hlavy štátov v roku 2015. Európska únia predložila k tejto otázke návrh Svetovej obchodnej organizácii (TN/RL/GEN/181/Rev.1). V súčasnosti prebiehajú rokovania a Únia by mala v tejto oblasti podporiť výsledok rokovaní v takej miere, v akej sa dosiahne.

               ·Domáca regulácia: rokovania o domácej regulácii sa predpokladajú v článku VI ods. 4 Všeobecnej dohody WTO o obchode so službami (GATS). V posledných mesiacoch rokovania o domácej regulácii pokročili a vyústili do návrhu textu na rokovanie, ktorý podporilo okolo 50 členov WTO (vrátane EÚ). Navrhované pravidlá o domácej regulácii sú obmedzené iba na požiadavky a postupy udeľovania licencií a kvalifikácií, ako aj technické normy, a budú sa uplatňovať v oblastiach, v ktorých boli v súlade s GATS prijaté záväzky týkajúce sa prístupu na trh. V súčasnosti prebiehajú rokovania a Únia by mala v tejto oblasti podporiť výsledok rokovaní v takej miere, v akej sa dosiahne.

               ·MSP/transparentnosť regulačných opatrení v oblasti obchodu s tovarom: V rámci mandátu DDA sa plánovali rokovania o prístupe nepoľnohospodárskych výrobkov na trh vrátane necolných prekážok. Európska únia v roku 2017 predložila WTO návrh týkajúci sa necolných prekážok na prijatie ministerského rozhodnutia o uľahčení obchodovania MSP: transparentnosť regulačných opatrení v oblasti obchodu s tovarom (TN/MA/W/144/Rev.3), ktorý podporuje Austrália, Hong-Kong, Taiwan, Singapur a Japonsko. Návrh EÚ by uľahčil prístup MSP k medzinárodnému obchodu prostredníctvom zvýšenia transparentnosti (oznamovaním konečných znení WTO a vytvorením verejného archívu), ako aj prostredníctvom dobrých regulačných postupov (verejnou konzultáciou so zainteresovanými stranami o nových opatreniach, s rozsahom pôsobnosti obmedzeným na technické prekážky obchodu a sanitárne a rastlinolekárske opatrenia). V súčasnosti prebiehajú rokovania a Únia by mala v tejto oblasti podporiť výsledok rokovaní v takej miere, v akej sa dosiahne.

               Keďže v súčasnosti prebiehajú rokovania o všetkých prvkoch prípadného balíka z Buenos Aires, Komisia očakáva, že Rada prijme rozhodnutie o pozícii EÚ k výsledku rokovaní, keď sa dostatočne objasní situácia v súvislosti s relevantnými zneniami, možno počas samotnej Konferencie ministrov.

               Iniciatíva je plne v súlade s existujúcimi ustanoveniami v danej oblasti politiky. Podobné rozhodnutia boli už vypracované pre predchádzajúce Konferencie ministrov WTO, a to naposledy pre 10. Konferenciu ministrov WTO v roku 2015.

               4.Právny základ

               4.1.Procesnoprávny základ

               4.1.1.Zásady

               V článku 218 ods. 9 Zmluvy o fungovaní Európskej únie (ZFEÚ) sa stanovujú rozhodnutia, ktorými sa určujú „pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody“.

               4.1.2.Uplatnenie na tento prípad

               Konferencia ministrov WTO je orgánom zriadeným dohodou, konkrétne Dohodou o založení WTO, ktorý podľa článku IV ods. 1 tejto Dohody má právomoc prijímať rozhodnutia o všetkých otázkach vzťahujúcich sa na všetky mnohostranné obchodné dohody vrátane rozhodnutí s právnymi účinkami.

               Pripravované akty uvedené vyššie predstavujú akty s právnymi účinkami, keďže môžu ovplyvniť práva a povinnosti Únie.

               Pripravované akty nedopĺňajú ani nemenia inštitucionálny rámec dohody.

               Procesnoprávnym základom navrhovaného rozhodnutia je preto článok 218 ods. 9 ZFEÚ.

               4.2.Hmotnoprávny základ

               4.2.1.Zásady

               Hmotnoprávny základ rozhodnutia podľa článku 218 ods. 9 ZFEÚ závisí predovšetkým od cieľa a obsahu pripravovaného aktu, v súvislosti s ktorým sa zaujíma pozícia v mene Únie. Ak sa v rámci pripravovaného aktu sledujú dva ciele alebo obsahuje dve zložky a ak jeden z týchto cieľov alebo jednu z týchto zložiek možno určiť ako hlavnú, zatiaľ čo druhý cieľ alebo druhá zložka je len vedľajšia, rozhodnutie podľa článku 218 ods. 9 ZFEÚ musí byť založené na jedinom hmotnoprávnom základe, a to na tom, ktorý si vyžaduje hlavný alebo prevažujúci cieľ alebo zložka.

               4.2.2.Uplatnenie na tento prípad

               Hlavný cieľ a obsah pripravovaných aktov sa týkajú spoločnej obchodnej politiky, keďže do nej patria plánované možné rozhodnutia o otázkach DDA.

               Hmotnoprávnym základom navrhovaného rozhodnutia je preto článok 207 ZFEÚ.

               4.3.Záver

               Právnym základom navrhovaného rozhodnutia by mal byť článok 207 ZFEÚ v spojení s článkom 218 ods. 9 ZFEÚ.

               5.Uverejnenie pripravovaných aktov

               Keďže akty Konferencie ministrov WTO dopĺňajú Dohodu o založení WTO, po ich prijatí je vhodné ich uverejniť v Úradnom vestníku Európskej únie.

               2017/0301 (NLE)

               Návrh

               ROZHODNUTIE RADY

               o pozícii, ktorá sa má zaujať v mene Európskej únie na 11. Konferencii ministrov Svetovej obchodnej organizácie, pokiaľ ide o verejné skladové hospodárstvo na účely potravinovej bezpečnosti, domácu podporu v oblasti poľnohospodárstva, ktorá narúša obchod (vrátane podpory pre bavlnu), obmedzenia vývozu v poľnohospodárstve, dotácie pre rybolov, domácu reguláciu služieb, a MSP/transparentnosť regulačných opatrení v oblasti obchodu s tovarom.

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 207 ods. 4 v spojení s článkom 218 ods. 9,

               so zreteľom na návrh Európskej komisie,

               keďže:

               (1)Dohoda o založení Svetovej obchodnej organizácie uzavretá v Marrakéši („Dohoda o založení WTO“) bola v mene Únie uzavretá rozhodnutím Rady 94/800 z 22. decembra 1994
                  3
                a nadobudla platnosť 1. januára 1995.

               (2)Podľa článkov IV ods. 1 a IX ods. 1 Dohody o založení WTO môže Konferencia ministrov Svetovej obchodnej organizácie („WTO“) prijímať rozhodnutia konsenzom.

               (3)Konferencia ministrov WTO môže počas 11. zasadnutia 10. – 13. decembra 2017 prijať rozhodnutia o verejnom skladovom hospodárstve na účely potravinovej bezpečnosti, domácej podpore, ktorá narúša obchod (vrátane podpory pre bavlnu), obmedzeniach vývozu v poľnohospodárstve, dotáciách pre rybolov, domácej regulácii služieb, a o malých a stredných podnikoch (MSP)/transparentnosti regulačných opatrení oblasti obchodu s tovarom.

               (4)Je vhodné stanoviť pozíciu, ktorá sa má zaujať v mene Únie na Konferencii ministrov WTO, pokiaľ tieto rozhodnutia môžu mať právne účinky.

               (5)Členovia WTO považujú 11. Konferenciu ministrov WTO za konečný termín na prijatie trvalého riešenia otázky verejného skladového hospodárstva na účely potravinovej bezpečnosti. Tento cieľ bol stanovený v ministerskom rozhodnutí zo 7. decembra 2013 o verejnom skladovom hospodárstve na účely potravinovej bezpečnosti (WT/MIN(13)/38-WT/L/913) na konferencii WTO na Bali, ako sa vykladá a potvrdzuje v neskorších rozhodnutiach. V tejto súvislosti by Únia mala podporovať trvalé riešenie otázky verejného skladového hospodárstva na účely potravinovej bezpečnosti v takej miere, v akej sa dosiahne.

               (6)Rokovania o domácej podpore, ktorá narúša obchod, sú zakotvené v článku 20 Dohody WTO o poľnohospodárstve a spolu s podporou pre bavlnu sú súčasťou mandátu rozvojového programu z Dauhy (DDA). Európska únia v tejto súvislosti v roku 2017 spolu s Brazíliou, Kolumbiou, Peru a Uruguajom podali návrh (JOB/AG/99) týkajúci sa domácej podpory, ktorá narúša obchod (vrátane domácej podpory pre bavlnu, ktorá narúša obchod, ako aj verejného skladového hospodárstva). So zreteľom na dôležitosť tejto otázky a skutočnosť, že Únia je jedným z navrhovateľov, by Únia mala podporiť výsledok rokovaní o domácej podpore, ktorá narúša obchod (vrátane podpory pre bavlnu), v takej miere, v akej sa dosiahne.

               (7)Rokovania o posilnení pravidiel o zákazoch a obmedzeniach vývozu podľa článku 12 ods. 1 Dohody o poľnohospodárstve sú zakotvené v článku 20 Dohody WTO o poľnohospodárstve a sú súčasťou rokovaní o DDA. So zreteľom na dôležitosť tejto otázky pre proces reformy poľnohospodárstva a smerovanie k spravodlivému a trhovo orientovanému poľnohospodárskemu obchodnému systému by Únia mala podporovať výsledok rokovaní o obmedzeniach vývozu v takej miere, v akej sa dosiahne.

               (8)Rokovania o dotáciách pre rybolov sú súčasťou DDA a zrušenie určitých dotácií pre rybolov sa označilo za prioritu v cieli OSN v oblasti trvalo udržateľného rozvoja č. 14 úlohe 6 („cieľ 14.6“), na ktorom sa dohodli hlavy štátov v roku 2015. So zreteľom na dôležitosť tejto otázky pre obchod a trvalo udržateľný rozvoj, a skutočnosť, že Únia je jedným z navrhovateľov, by Únia mala podporiť výsledok rokovaní v takej miere, v akej sa dosiahne.

               (9)Rokovania o domácej regulácii služieb sa predpokladajú v článku VI ods. 4 Všeobecnej dohody WTO o obchode so službami (GATS) a sú súčasťou DDA. Výsledok rokovaní by mohol zahŕňať správu opatrení, nezávislosť, transparentnosť, technické normy, prípravu opatrení a osobitný a diferencovaný prístup. So zreteľom na pokročilé štádium diskusií a systémovú dôležitosť prijatia rozhodnutia o tejto otázke by Únia ako jeden z navrhovateľov mala podporiť výsledok rokovaní do takej miery, v akej sa dosiahne.

               (10)Rokovania o prístupe nepoľnohospodárskych výrobkov na trh sú súčasťou mandátu DDA a zahŕňajú necolné prekážky. Európska únia v roku 2017 predložila WTO návrh „ministerského rozhodnutia o uľahčení obchodovania MSP: transparentnosť regulačných opatrení v oblasti obchodu s tovarom“ (TN/MA/W/144/Rev.3).  Toto rozhodnutie by v celom rozsahu alebo s užším či širším rozsahom pôsobnosti mohlo byť prijaté na 11. Konferencii ministrov. So zreteľom na dôležitosť tejto otázky a skutočnosť, že Únia je jedným z navrhovateľov, by Únia mala podporiť výsledok rokovaní vychádzajúci z návrhu EÚ v takej miere, v akej sa dosiahne.

               (11)V Konferencii ministrov WTO má Úniu zastupovať Komisia v súlade s článkom 17 ods. 1 Zmluvy o Európskej únii (ZEÚ),

               PRIJALA TOTO ROZHODNUTIE:

               Článok 1

               Pozícia, ktorá sa má v mene Únie zaujať na 11. zasadnutí Konferencie ministrov WTO je táto:

               Pozícia Európskej únie na jedenástej Konferencii ministrov Svetovej obchodnej organizácie je pripojiť sa ku konsenzu dosiahnutému medzi členmi WTO s cieľom prijať rozhodnutia týkajúce sa verejného skladového hospodárstva na účely potravinovej bezpečnosti, domácej podpory v oblasti poľnohospodárstva, ktorá narúša obchod (vrátane podpory pre bavlnu), obmedzení vývozu v poľnohospodárstve, dotácií pre rybolov, domácej regulácie služieb, a MSP/transparentnosti regulačných opatrení v oblasti obchodu s tovarom.

               Článok 2

               Toto rozhodnutie je určené Komisii.

               V Bruseli

                     Za Radu

                     Predseda

                     (1)
                  Rozhodnutie Rady 94/800/ES z 22. decembra 1994 týkajúce sa uzavretia dohôd v mene Európskeho spoločenstva, pokiaľ ide o záležitosti v rámci jeho kompetencie, ku ktorým sa dospelo na Uruguajskom kole multilaterálnych rokovaní (1986 – 1994) (Ú. v. ES L 336, 23.12.1994, s. 1).

                     (2)
                  Pokiaľ by, v rozpore so súčasnými očakávaniami, bol konsenzus formalizovaný vo forme medzinárodnej dohody, ktorou sa mení Dohoda o založení WTO, alebo mnohostrannej medzinárodnej dohody medzi niektorými členmi WTO, Komisia po prijatí týchto dokumentov a ich predložení na prijatie na 11. zasadnutí Konferencie ministrov alebo dotknutými členmi WTO počas tohto zasadnutia Konferencie ministrov pripraví nevyhnutné návrhy v súlade s článkom 218 ods. 6 ZFEÚ.

                     (3)
                  Ú. v. EÚ L 336, 23.12.1994, s. 1.


               EURÓPSKA KOMISIA
            V Bruseli17. 11. 2017
            COM(2017) 666 final
            2017/0300(NLE)
            Návrh
            ROZHODNUTIE RADY
            o pozícii, ktorá sa má v mene Európskej únie zaujať v Spoločnom výbore EÚ – Švajčiarsko v súvislosti s technickou revíziou dohody o priamom poistení s výnimkou životného poistenia

               DÔVODOVÁ SPRÁVA

               1.Predmet návrhu

               Tento návrh sa týka rozhodnutia, ktorým sa stanovuje pozícia, ktorá sa má v mene Únie prijať v Spoločnom výbore EÚ – Švajčiarsko v súvislosti s pripravovaným prijatím rozhodnutia o technickej revízii dohody o priamom poistení s výnimkou životného poistenia (ďalej len „pripravovaný akt“).

               2.Kontext návrhu

               2.1.Dohoda

               Cieľom Dohody medzi Európskym hospodárskym spoločenstvom a Švajčiarskou konfederáciou o priamom poistení s výnimkou životného poistenia (ďalej len „dohoda“) je poskytnúť osobitné podmienky švajčiarskym pobočkám poisťovateľov pôsobiacim v EÚ a naopak. Konkrétne sa podľa tejto dohody budú na švajčiarsku pobočku v EÚ naďalej vzťahovať švajčiarske požiadavky na solventnosť, čím sa pre tieto činnosti stanoví rovnaké postavenie ako v prípade činností vo Švajčiarsku. Dohoda nadobudla platnosť 1. Januára 1993.

               2.2.Spoločný výbor EÚ – Švajčiarsko

               Dohodou sa zriaďuje spoločný výbor tvorený zástupcami Švajčiarska a zástupcami Európskej únie (ďalej len „Spoločný výbor EÚ – Švajčiarsko“). Výbor prijíma rozhodnutia na základe vzájomnej dohody (článok 37). V zmysle článku 39 a článku 40 ods. 3 dohody môže Spoločný výbor EÚ – Švajčiarsko zmeniť prílohy a protokoly k dohode.

               2.3.Pripravovaný akt Spoločného výboru EÚ – Švajčiarsko

               Spoločný výbor EÚ – Švajčiarsko má prijať pripravovaný akt, ktorý je prílohou k návrhu rozhodnutia Rady. Komisia dúfa, že tento návrh bude môcť predložiť spoločnému výboru pri najbližšej možnej príležitosti.

               Účelom pripravovaného aktu je zmena príloh a protokolov k dohode s cieľom začleniť tieto revízie:

               ·Úprava v zmysle nových režimov solventnosti založených na riziku v EÚ (smernica 2009/138/ES – Solventnosť II) a vo Švajčiarsku (švajčiarsky test solventnosti). Smernica Solventnosť II sa začala uplatňovať 1. januára 2016 a švajčiarsky test solventnosti nadobudol účinnosť po nadobudnutí platnosti dohody. Aktualizovaním dohody v tejto otázke by sa zabezpečilo, že švajčiarske orgány dohľadu a orgány dohľadu v EÚ budú uplatňovať tieto modernizované rámce v rozsahu pôsobnosti dohody rovnako, ako ich uplatňujú v prípade poisťovateľov mimo rozsahu pôsobnosti dohody. Je to hlavný dôvod tejto technickej revízie.

               ·Aktualizácia zoznamu prípustných právnych foriem členských štátov v prílohe III. Je to relevantné predovšetkým pre členské štáty, ktoré pristúpili k EÚ po predchádzajúcej revízii. Komisia plánuje použiť zoznam právnych foriem poisťovní v oblasti neživotného poistenia uvedený v prílohe III k smernici Solventnosť II.

               ·Aktualizácia konverzného kurzu euro – švajčiarsky frank s cieľom zohľadniť súčasný konverzný kurz.

               3.Pozícia, ktorá sa má prijať v mene Únie

               Je vhodné stanoviť pozíciu, ktorá sa má v mene Únie zaujať v Spoločnom výbore EÚ – Švajčiarsko v súvislosti s pripravovaným aktom, pretože bude pre Úniu záväzný.

               Pripravovaný akt sa obmedzuje na technickú revíziu existujúcej dohody. Je v súlade s existujúcimi ustanoveniami o zaobchádzaní s pobočkami podľa smernice 2009/138/ES. Jeho cieľom je predchádzať zdvojenému regulačnému dohľadu nad pobočkami zo strany hostiteľskej krajiny aj domovskej krajiny. Komisia okrem toho posúdila režim dohľadu vo Švajčiarsku ako rovnocenný s režimom v EÚ podľa smernice 2009/138/ES.

               Technickú revíziu dohody podporujú tieto dôvody:

               ·V oboch jurisdikciách bude možné používať vlastné modernizované rámce solventnosti v rozsahu pôsobnosti dohody. Režimy solventnosti v Únii a vo Švajčiarsku sa od roku 2001 už skutočne zmenili. V dôsledku revízie sa bude v rámci pôsobnosti dohody aj mimo nej vykonávať dohľad na základe rovnakého modernizovaného rámca solventnosti založeného na rizikách, z čoho budú mať prospech poisťovatelia v oboch jurisdikciách.

               ·Zoznam prípustných právnych foriem v členských štátoch stanovený v dohode sa aktualizuje tak, aby zahŕňal najmä prípustné právne formy tých členských štátov, ktoré pristúpili k Únii po roku 2001.

               ·Konverzný kurz euro – švajčiarsky frank bude zohľadňovať súčasný konverzný kurz.

               Orgány EÚ a Švajčiarska vykonali kvantitatívnu štúdiu, ktorá vychádza okrem iného aj z údajov Európskeho orgánu pre poisťovníctvo a dôchodkové poistenie zamestnancov (EIOPA) a v ktorej sa skúma, ktorí poisťovatelia v súčasnosti používajú dohodu na oboch stranách a pre aké objemy obchodu. Zo štúdie vyplýva záver, že dohodu využíva dostatočný počet poisťovateľov v EÚ a vo Švajčiarsku v dostatočnej miere na to, aby ju bolo možné považovať za vzájomne prospešnú a malo význam ju zachovať.

               Komisia konzultovala s členskými štátmi a členské štáty sa nevyjadrili proti navrhovaným revíziám.

               4.Právny základ

               4.1.Procesnoprávny základ

               4.1.1.Zásady

               V článku 218 ods. 9 ZFEÚ sa stanovujú rozhodnutia, ktorými sa určujú „pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody“.

               Pojem „akty s právnymi účinkami“ zahŕňa akty, ktoré majú právne účinky na základe pravidiel medzinárodného práva, ktorým sa riadi predmetný orgán. Zahŕňa aj nástroje, ktoré nemajú záväzný účinok podľa medzinárodného práva, ale „môžu rozhodujúcim spôsobom ovplyvniť obsah právnej úpravy prijatej normotvorcom EÚ“
                  1
               .

               4.1.2.Uplatnenie na tento prípad

               Spoločný výbor EÚ – Švajčiarsko je orgán zriadený dohodou.

               Akt, ktorý má Spoločný výbor EÚ – Švajčiarsko prijať, predstavuje akt s právnymi účinkami. Pripravovaný akt bude záväzný podľa medzinárodného práva v súlade s článkom 39 dohody. Pripravovaným aktom sa inštitucionálny rámec dohody nedopĺňa ani nemení.

               Procesnoprávnym základom navrhovaného rozhodnutia je preto článok 218 ods. 9 ZFEÚ.

               4.2.Hmotnoprávny základ

               4.2.1.Zásady

               Hmotnoprávny základ rozhodnutia podľa článku 218 ods. 9 ZFEÚ závisí predovšetkým od cieľa a obsahu pripravovaného aktu, v súvislosti s ktorým sa prijíma pozícia v mene Únie. Ak pripravovaný akt sleduje dva ciele alebo obsahuje dve zložky a ak jeden z týchto cieľov alebo jednu z týchto zložiek možno určiť ako hlavnú, zatiaľ čo druhý cieľ alebo druhá zložka je len vedľajšia, rozhodnutie podľa článku 218 ods. 9 ZFEÚ musí byť založené na jedinom hmotnoprávnom základe, a to na tom, ktorý si vyžaduje hlavný alebo prevažujúci cieľ alebo zložka.

               4.2.2.Uplatnenie na tento prípad

               Hlavný cieľ a obsah pripravovaného aktu súvisia s aktualizáciou príloh a protokolov k dohode a so stanovením súladu vnútroštátnych právnych predpisov zmluvných strán s uvedenou dohodou, čím sa odstraňuje zdvojené zaťaženie vyplývajúce z vykonávania dohľadu. Na tomto základe sa pripravovaným aktom podporí dvojstranné poskytovanie služieb neživotného poistenia medzi oboma jurisdikciami.

               Hmotnoprávnym základom navrhovaného rozhodnutia je preto článok 207 ZFEÚ.

               4.3.Záver

               Právnym základom navrhovaného rozhodnutia by mal byť článok 207 v spojení s článkom 218 ods. 9 ZFEÚ.

               2017/0300 (NLE)

               Návrh

               ROZHODNUTIE RADY

               o pozícii, ktorá sa má v mene Európskej únie zaujať v Spoločnom výbore EÚ – Švajčiarsko v súvislosti s technickou revíziou dohody o priamom poistení s výnimkou životného poistenia

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 207 v spojení s jej článkom 218 ods. 9,

               so zreteľom na návrh Európskej komisie,

               keďže:

               (1)Únia uzatvorila Dohodu medzi Európskym hospodárskym spoločenstvom a Švajčiarskou konfederáciou o priamom poistení s výnimkou životného poistenia (ďalej len „dohoda“) na základe rozhodnutia Rady 91/370/EHS
                  2
                a táto dohoda nadobudla platnosť 1. januára 1993.

               (2)V súlade s článkom 39 a článkom 40 ods. 3 dohody môže Spoločný výbor EÚ – Švajčiarsko zmeniť prílohy a protokoly k dohode.

               (3)Dňa 18. júla 2001 Spoločný výbor EÚ – Švajčiarsko prijal rozhodnutie č. 1/2001
                  3
               , ktorým sa menia prílohy a protokoly k dohode a ktorým sa stanovuje súlad vnútroštátnych právnych predpisov zmluvných strán s uvedenou dohodou.

               (4)Spoločný výbor EÚ – Švajčiarsko má na svojom nadchádzajúcom zasadnutí prijať rozhodnutie o technickej revízii dohody.

               (5)Je vhodné stanoviť pozíciu, ktorá sa má v mene Únie prijať v Spoločnom výbore EÚ – Švajčiarsko k zmenám príloh a protokolov k dohode a k súladu vnútroštátnych právnych predpisov s dohodou, pretože rozhodnutie bude pre Úniu záväzné.

               (6)Režimy solventnosti v Únii a vo Švajčiarsku boli od roku 2001 zmenené. Preto je potrebné aktualizovať režim solventnosti uvedený v dohode s cieľom zosúladiť ho s režimami, ktoré sú v súčasnosti zavedené v Únii a vo Švajčiarsku.

               (7)Konverzný kurz euro – švajčiarsky frank by sa mal zmeniť, aby zohľadňoval súčasný konverzný kurz,

               PRIJALA TOTO ROZHODNUTIE:

               Článok 1

               Pozícia, ktorá sa má v mene Únie prijať v Spoločnom výbore EÚ – Švajčiarsko k navrhovanej technickej revízii dohody o priamom poistení s výnimkou životného poistenia je založená na návrhu rozhodnutia Spoločného výboru EÚ – Švajčiarsko pripojenom k tomuto rozhodnutiu.

               Článok 2

               Toto rozhodnutie je určené Komisii.

               V Bruseli

                     Za Radu

                     predseda

                     (1)
                  Vec C-399/12, Nemecko/Rada, (OIV), ECLI:EU:C:2014:2258, body 61 – 64.

                     (2)
                  Rozhodnutie Rady z 20. júna 1991 o uzavretí dohody medzi Európskym hospodárskym spoločenstvom a Švajčiarskou konfederáciou o priamom poistení s výnimkou životného poistenia (91/370/EHS) (Ú. v. ES L 205, 27.7.1991, s. 2).

                     (3)
                  Rozhodnutie Spoločného výboru EÚ – Švajčiarsko č. 1/2001 z 18. júla 2001, ktorým sa menia prílohy a protokoly k dohode medzi Európskym hospodárskym spoločenstvom a Švajčiarskou konfederáciou o priamom poistení s výnimkou životného poistenia a ktorým sa stanovuje súlad vnútroštátnych právnych predpisov zmluvných strán s uvedenou dohodou (Ú. v. ES L 291, 8.11.2001, s. 52).

    ---documentbreak---

               EURÓPSKA KOMISIA
            V Bruseli17. 11. 2017
            COM(2017) 666 final
            PRÍLOHA
            k
            návrhu rozhodnutia Rady,
            ktorým sa stanovuje pozícia, ktorá sa má v mene Európskej únie zaujať v Spoločnom výbore EÚ – Švajčiarsko v súvislosti s technickou revíziou dohody o priamom poistení s výnimkou životného poistenia

               PRÍLOHA

                  ROZHODNUTIE SPOLOČNÉHO VÝBORU EÚ – ŠVAJČIARSKO
                  1
               ,

                  ktorým sa menia prílohy a protokoly k Dohode medzi Európskym hospodárskym spoločenstvom a Švajčiarskou konfederáciou o priamom poistení s výnimkou životného poistenia a ktorým sa stanovuje súlad vnútroštátnych právnych predpisov zmluvných strán s uvedenou dohodou

               SPOLOČNÝ VÝBOR EÚ – ŠVAJČIARSKO,

               So zreteľom na článok 39 a článok 40 ods. 3 Dohody medzi Európskym hospodárskym spoločenstvom a Švajčiarskou konfederáciou o priamom poistení s výnimkou životného poistenia (ďalej len „dohoda“),

               so zreteľom na rozhodnutie Spoločného výboru ES – Švajčiarsko č. 1/2001,

               keďže:

               (1)K Únii pristúpili nové členské štáty a ich pristúpenie si vyžaduje určité technické zmeny prílohy III k dohode.

               (2)Určité legislatívne ustanovenia, ktoré prijali Únia a Švajčiarsko, si vyžadujú zmenu protokolov a príloh k dohode.

               (3)Niektoré legislatívne ustanovenia prijaté Švajčiarskom si po preskúmaní nevyžadujú zmenu dohody.

               (4)V nadväznosti na legislatívne ustanovenia prijaté Švajčiarskou konfederáciou a Úniou medzi 18. júlom 2001 a [dátumom podpisu rozhodnutia] a s cieľom zohľadniť pristúpenie nových členských štátov k Európskej únii,

               PRIJAL TOTO ROZHODNUTIE:

               Článok 1

               Dohoda sa týmto mení takto:

               1.Výmenná hodnota medzi EUR a CHF pre všetky prílohy a protokoly sa stanoví na 1 EUR = 1,14 CHF.

               2.Protokol č. 1 k dohode sa mení takto:

               a)Článok 1 sa nahrádza takto:

               „Článok 1

               Vymedzenie miery solventnosti

               Miera solventnosti pre podniky, ktorých ústredie sa nachádza na území Únie, je kapitálová požiadavka na solventnosť podľa článkov 100 a 101 smernice Európskeho parlamentu a Rady 2009/138/ES* (ďalej len „smernica Solventnosť II“), zmenenej smernicou Európskeho parlamentu a Rady 2014/51/EÚ** (ďalej len „smernica Omnibus 2“).

               Miera solventnosti pre podniky, ktorých ústredie sa nachádza na území Švajčiarskej konfederácie, je cieľový kapitál (Zielkapital), ktorý je spolu s príbuznými koncepciami, ako sú ocenenie aktív a pasív a rizikový kapitál (Risikotragendes Kapital) v rámci švajčiarskeho testu solventnosti (SST) vymedzený v zákone o dohľade nad poisťovňami (Versicherungsaufsichtsgesetz***) a nariadení o dohľade nad poisťovňami (Aufsichtsverordnung****).

               _____________________________________________________________

               *Smernica Európskeho parlamentu a Rady 2009/138/ES z 25. novembra 2009 o začatí a vykonávaní poistenia a zaistenia (Ú. v. EÚ L 335, 17.12.2009, s. 1).

               **Smernica Európskeho parlamentu a Rady 2014/51/EÚ zo 16. apríla 2014, ktorou sa menia smernice 2003/71/ES a 2009/138/ES a nariadenia (ES) č. 1060/2009, (EÚ) č. 1094/2010 a (EÚ) č. 1095/2010 v súvislosti s právomocami európskeho orgánu dohľadu (Európsky orgán pre poisťovníctvo a dôchodkové poistenie zamestnancov) a európskeho orgánu dohľadu (Európsky orgán pre cenné papiere a trhy), (Ú. v. EÚ L 153, 22.5.2014, s. 1).

               ***Versicherungsaufsichtsgesetz, SR 961.01.

               ****Aufsichtsverordnung, SR 961.011.“;

               b)článok 2 sa vypúšťa;

               c)článok 3 sa nahrádza takto:

               „Článok 3

               Vymedzenie garančného fondu

               Garančný fond pre podniky, ktorých ústredie sa nachádza na území Únie, je minimálna kapitálová požiadavka podľa článkov 128 a 129 smernice Solventnosť II, zmenenej smernicou Omnibus 2.

               Garančný fond pre podniky, ktorých ústredie sa nachádza na území Švajčiarskej konfederácie, je minimálny kapitál (najnižšia úroveň intervencie) v rámci švajčiarskeho testu solventnosti.“;

               d)článok 4 sa vypúšťa.

               3.Zoznam prípustných právnych foriem v časti B prílohy III k dohode by sa mal nahradiť zoznamom v časti A prílohy III k smernici Európskeho parlamentu a Rady 2009/138/ES
                  2
               .

               Článok 2

               Nasledujúce akty Únie sú zlučiteľné s dohodou:

               –smernica 2009/138/ES (Solventnosť II) zmenená smernicou Európskeho parlamentu a Rady 2014/51/EÚ (Omnibus 2)
                  3
               ,

               –delegované nariadenie Komisie 2015/35 vo verzii uverejnenej v Úradnom vestníku Európskej únie zo 17. januára 2015
                  4
               ,

               –vykonávacie nariadenie Komisie (EÚ) 2015/460 o schvaľovaní vnútorného modelu, vo verzii uverejnenej v Úradnom vestníku Európskej únie z 20. marca 2015
                  5
               ,

               –vykonávacie nariadenie Komisie (EÚ) 2015/462 o postupoch schvaľovania orgánmi dohľadu pri zriaďovaní účelovo vytvorených subjektov, pri spolupráci a výmene informácií medzi orgánmi dohľadu v súvislosti s účelovo vytvorenými subjektmi a pri stanovovaní formátov a vzorov, prostredníctvom ktorých účelovo vytvorené subjekty vykazujú informácie, vo verzii uverejnenej v Úradnom vestníku Európskej únie z 20. marca 2015
                  6
               ,

               –vykonávacie nariadenie Komisie (EÚ) 2015/461 o postupe na dosiahnutie spoločného rozhodnutia o žiadosti o používanie vnútorného modelu skupiny, vo verzii uverejnenej v Úradnom vestníku Európskej únie z 20. marca 2015
                  7
               ,

               –vykonávacie nariadenie Komisie (EÚ) 2015/498 o postupe orgánov dohľadu, ktorým schvaľujú používanie parametrov špecifických pre podniky, vo verzii uverejnenej v Úradnom vestníku Európskej únie z 25. marca 2015
                  8
               ,

               –vykonávacie nariadenie Komisie (EÚ) 2015/500 o postupoch, ktoré sa majú dodržiavať pre schválenie uplatnenia párovacej korekcie orgánmi dohľadu, vo verzii uverejnenej v Úradnom vestníku Európskej únie z 25. marca 2015
                  9
               ,

               –vykonávacie nariadenie Komisie (EÚ) 2015/499 o postupoch, ktoré sa majú použiť pre udelenie schválenia orgánom dohľadu na používanie položiek dodatkových vlastných zdrojov, vo verzii uverejnenej v Úradnom vestníku Európskej únie z 25. marca 2015
                  10
               ,

               –delegované rozhodnutie Komisie (EÚ) 2015/1602 o rovnocennosti režimu solventnosti a prudenciálneho režimu pre poisťovne a zaisťovne platného vo Švajčiarsku, vo verzii uverejnenej v Úradnom vestníku Európskej únie z 24. septembra 2015
                  11
               ,

               –delegované rozhodnutie Komisie (EÚ) 2015/2290 o dočasnej rovnocennosti režimov solventnosti platných v Austrálii, na Bermudách, v Brazílii, Kanade, Mexiku a Spojených štátoch, vo verzii uverejnenej v Úradnom vestníku Európskej únie z 9. decembra 2015
                  12
               ,

               –delegované nariadenie Komisie (EÚ) 2016/467, ktorým sa mení delegované nariadenie (EÚ) 2015/35, pokiaľ ide o výpočet regulatórnych kapitálových požiadaviek pre viacero kategórií aktív v držbe poisťovní a zaisťovní, vo verzii uverejnenej v Úradnom vestníku Európskej únie z 1. apríla 2016
                  13
               ,

               –vykonávacie nariadenie Komisie (EÚ) 2015/2011 o zoznamoch regionálnych vlád a miestnych orgánov, s expozíciami voči ktorým sa má zaobchádzať rovnako ako s expozíciami voči ústrednej vláde v súlade so smernicou 2009/138/ES, vo verzii uverejnenej v Úradnom vestníku Európskej únie z 12. novembra 2015
                  14
               ,

               –vykonávacie nariadenie Komisie (EÚ) 2015/2016 o akciovom indexe na symetrickú úpravu štandardnej akciovej kapitálovej požiadavky, vo verzii uverejnenej v Úradnom vestníku Európskej únie z 12. novembra 2015
                  15
               ,

               –vykonávacie nariadenie Komisie (EÚ) 2015/2017 o upravených koeficientoch na výpočet kapitálovej požiadavky pre kurzové riziko v prípade mien viazaných na euro, vo verzii uverejnenej v Úradnom vestníku Európskej únie z 12. novembra 2015
                  16
               ,

               –vykonávacie nariadenie Komisie (EÚ) 2015/2013 o štandardných odchýlkach v súvislosti so systémami rozdelenia zdravotného rizika, vo verzii uverejnenej v Úradnom vestníku Európskej únie z 12. novembra 2015
                  17
               ,

               –vykonávacie nariadenie Komisie (EÚ) 2015/2014 o postupoch a vzoroch pri predkladaní informácií orgánu dohľadu nad skupinou a pri výmene informácií medzi orgánmi dohľadu, vo verzii uverejnenej v Úradnom vestníku Európskej únie z 12. novembra 2015
                  18
               ,

               –vykonávacie nariadenie Komisie (EÚ) 2015/2012 o postupoch pri rozhodovaní o stanovovaní, výpočte a zrušení navýšenia kapitálu, vo verzii uverejnenej v Úradnom vestníku Európskej únie z 12. novembra 2015
                  19
               ,

               –vykonávacie nariadenie Komisie (EÚ) 2015/2015 o postupoch posúdenia externého ratingu, vo verzii uverejnenej v Úradnom vestníku Európskej únie z 12. novembra 2015
                  20
               ,

               –delegované rozhodnutie Komisie (EÚ) 2016/310 o rovnocennosti režimu solventnosti pre poisťovne a zaisťovne platného v Japonsku, vo verzii uverejnenej v Úradnom vestníku Európskej únie zo 4. marca 2016
                  21
               ,

               –delegované rozhodnutie Komisie (EÚ) 2016/309 o rovnocennosti režimu dohľadu nad poisťovňami a zaisťovňami platného na Bermudách, ktorým sa mení delegované rozhodnutie Komisie (EÚ) 2015/2290, vo verzii uverejnenej v Úradnom vestníku Európskej únie zo 4. marca 2016
                  22
               ,

               –vykonávacie nariadenie Komisie (EÚ) 2015/2450 – predkladanie informácií orgánom dohľadu: vzory na predkladanie informácií, vo verzii uverejnenej v Úradnom vestníku Európskej únie z 31. decembra 2015
                  23
               ,

               –vykonávacie nariadenie Komisie (EÚ) 2015/2452 – správa o solventnosti a finančnom stave, vo verzii uverejnenej v Úradnom vestníku Európskej únie z 31. decembra 2015
                  24
               ,

               –vykonávacie nariadenie Komisie (EÚ) 2015/2451 – podávanie správ zo strany orgánov dohľadu, vo verzii uverejnenej v Úradnom vestníku Európskej únie z 31. decembra 2015
                  25
               ,

               –vykonávacie nariadenie Komisie (EÚ) 2016/165 o výpočte technických rezerv a základných vlastných zdrojov na vykazovanie s referenčnými dátumami od 1. januára do 30. marca 2016, vo verzii uverejnenej v Úradnom vestníku Európskej únie z 9. februára 2016
                  26
               ,

               –vykonávacie nariadenie Komisie (EÚ) 2016/869 o výpočte technických rezerv a základných vlastných zdrojov na vykazovanie s referenčnými dátumami od 31. marca do 29. júna 2016, vo verzii uverejnenej v Úradnom vestníku Európskej únie z 3. júna 2016
                  27
               ,

               –vykonávacie nariadenie Komisie (EÚ) 2016/1376 o výpočte technických rezerv a základných vlastných zdrojov na vykazovanie s referenčnými dátumami od 30. júna do 29. septembra 2016, vo verzii uverejnenej v Úradnom vestníku Európskej únie z 18. augusta 2016
                  28
               ,

               –vykonávacie nariadenie Komisie (EÚ) 2016/1630 o postupoch uplatňovania prechodného opatrenia pri podmodule akciového rizika, vo verzii uverejnenej v Úradnom vestníku Európskej únie z 10. septembra 2016
                  29
               ,

               –vykonávacie nariadenie Komisie (EÚ) 2016/1800 o pridelení ratingových hodnotení od externých ratingových agentúr na objektívnu stupnicu stupňov kreditnej kvality, vo verzii uverejnenej v Úradnom vestníku Európskej únie z 12. októbra 2016
                  30
               ,

               –vykonávacie nariadenie Komisie (EÚ) 2016/1868, ktorým sa mení a opravuje vykonávacie nariadenie (EÚ) 2015/2450 o vzoroch na predkladanie informácií orgánom dohľadu, vo verzii uverejnenej v Úradnom vestníku Európskej únie z 21. októbra 2016
                  31
               ,

               –vykonávacie nariadenie Komisie (EÚ) 2016/1976, ktorým sa stanovujú technické informácie na výpočet technických rezerv a základných vlastných zdrojov na vykazovanie s referenčnými dátumami od 30. septembra do 30. decembra 2016, vo verzii uverejnenej v Úradnom vestníku Európskej únie zo 16. novembra 2016
                  32
               ,

               –vykonávacie nariadenie Komisie (EÚ) 2017/309, ktorým sa stanovujú technické informácie na výpočet technických rezerv a základných vlastných zdrojov na vykazovanie s referenčnými dátumami od 31. decembra 2016 do 30. marca 2017, vo verzii uverejnenej v Úradnom vestníku Európskej únie z 28. februára 2017
                  33
               ,

               –vykonávacie nariadenie Komisie (EÚ) 2017/812, ktorým sa stanovujú technické informácie na výpočet technických rezerv a základných vlastných zdrojov na vykazovanie s referenčnými dátumami od 31. marca do 29. júna 2017, vo verzii uverejnenej v Úradnom vestníku Európskej únie z 18. mája 2017
                  34
               ,

               –delegované nariadenie Komisie (EÚ) 2017/1542, ktorým sa mení delegované nariadenie (EÚ) 2015/35, pokiaľ ide o výpočet regulatórnych kapitálových požiadaviek pre určité kategórie aktív v držbe poisťovní a zaisťovní (infraštruktúrne podniky), vo verzii uverejnenej v Úradnom vestníku Európskej únie zo 14. septembra 2017
                  35
               ,

               –vykonávacie nariadenie Komisie (EÚ) 2017/1421, ktorým sa stanovujú technické informácie na výpočet technických rezerv a základných vlastných zdrojov na vykazovanie s referenčnými dátumami od 30. júna do 29. septembra 2017 v súlade so smernicou Európskeho parlamentu a Rady 2009/138/ES o začatí a vykonávaní poistenia a zaistenia, vo verzii uverejnenej v Úradnom vestníku Európskej únie zo 14. septembra 2017
                  36
               ,

               Nasledujúce právne ustanovenia Švajčiarskej konfederácie sú zlučiteľné s dohodou:

               –zákon o dohľade nad poisťovňami (SR 961.01)
                  37
               ,

               –nariadenie o dohľade nad poisťovňami (SR 961.011)
                  38
               .

               V XX […].

                     Za spoločný výbor

                     predseda
                     […]

                     (1)
                  Predtým Spoločný výbor ES – Švajčiarsko.

                     (2)

                        Smernica Európskeho parlamentu a Rady 2009/138/ES z 25. novembra 2009 o začatí a vykonávaní poistenia a zaistenia (Solventnosť II),(Ú. v. EÚ L 335, 17.12.2009, s. 1).

                     (3)
                  Smernica Európskeho parlamentu a Rady 2014/51/EÚ zo 16. apríla 2014, ktorou sa menia smernice 2003/71/ES a 2009/138/ES a nariadenia (ES) č. 1060/2009, (EÚ) č. 1094/2010 a (EÚ) č. 1095/2010 v súvislosti s právomocami európskeho orgánu dohľadu (Európsky orgán pre poisťovníctvo a dôchodkové poistenie zamestnancov) a európskeho orgánu dohľadu (Európsky orgán pre cenné papiere a trhy), (Ú. v. EÚ L 153, 22.5.2014, s. 1).

                     (4)

                        Delegované nariadenie Komisie (EÚ) 2015/35 z 10. októbra 2014, ktorým sa dopĺňa smernica Európskeho parlamentu a Rady 2009/138/ES o začatí a vykonávaní poistenia a zaistenia (Solventnosť II) (Ú. v. EÚ L 12, 17.1.2015, s. 1).

                     (5)
                  Vykonávacie nariadenie Komisie (EÚ) 2015/460 z 19. marca 2015 o schvaľovaní vnútorného modelu (Ú. v. EÚ L 76, 20.3.2015, s. 13).

                     (6)
                  Vykonávacie nariadenie Komisie (EÚ) 2015/462 z 19. marca 2015 o postupoch schvaľovania orgánmi dohľadu pri zriaďovaní účelovo vytvorených subjektov, pri spolupráci a výmene informácií medzi orgánmi dohľadu v súvislosti s účelovo vytvorenými subjektmi a pri stanovovaní formátov a vzorov, prostredníctvom ktorých účelovo vytvorené subjekty vykazujú informácie, (Ú. v. EÚ L 76, 20.3.2015, s. 23).

                     (7)
                  Vykonávacie nariadenie Komisie (EÚ) 2015/461 z 19. marca 2015 o postupe na dosiahnutie spoločného rozhodnutia o žiadosti o používanie vnútorného modelu skupiny (Ú. v. EÚ L 76, 20.3.2015, s. 19).

                     (8)
                  Vykonávacie nariadenie Komisie (EÚ) 2015/498 z 24. marca 2015 o postupe orgánov dohľadu, ktorým schvaľujú používanie parametrov špecifických pre podniky (Ú. v. EÚ L 79, 25.3.2015, s. 8).

                     (9)
                  Vykonávacie nariadenie Komisie (EÚ) 2015/500 z 24. marca 2015 o postupoch, ktoré sa majú dodržiavať pre schválenie uplatnenia párovacej korekcie orgánmi dohľadu (Ú. v. EÚ L 79, 25.3.2015, s. 18).

                     (10)
                  Vykonávacie nariadenie Komisie (EÚ) 2015/499 z 24. marca 2015 o postupoch, ktoré sa majú použiť pre udelenie schválenia orgánom dohľadu na používanie položiek dodatkových vlastných zdrojov (Ú. v. EÚ L 79, 25.3.2015, s. 12).

                     (11)
                  Delegované rozhodnutie Komisie (EÚ) 2015/1602 z 5. júna 2015 o rovnocennosti režimu solventnosti a prudenciálneho režimu pre poisťovne a zaisťovne platného vo Švajčiarsku (Ú. v. EÚ L 248, 24.9.2015, s. 95).

                     (12)
                  Delegované rozhodnutie Komisie (EÚ) 2015/2290 z 12. júna 2015 o dočasnej rovnocennosti režimov solventnosti platných v Austrálii, na Bermudách, v Brazílii, Kanade, Mexiku a Spojených štátoch (Ú. v. EÚ L 323, 9.12.2015, s. 22).

                     (13)
                  Delegované nariadenie Komisie (EÚ) 2016/467 z 30. septembra 2015, ktorým sa mení delegované nariadenie (EÚ) 2015/35, pokiaľ ide o výpočet regulatórnych kapitálových požiadaviek pre viacero kategórií aktív v držbe poisťovní a zaisťovní (Ú. v. EÚ L 85, 1.4.2016, s. 6).

                     (14)
                  Vykonávacie nariadenie Komisie (EÚ) 2015/2011 z 11. novembra 2015 o zoznamoch regionálnych vlád a miestnych orgánov, s expozíciami voči ktorým sa má zaobchádzať rovnako ako s expozíciami voči ústrednej vláde v súlade so smernicou 2009/138/ES (Ú. v. EÚ L 295, 12.11.2015, s. 3).

                     (15)
                  Vykonávacie nariadenie Komisie (EÚ) 2015/2016 z 11. novembra 2015 o akciovom indexe na symetrickú úpravu štandardnej akciovej kapitálovej požiadavky (Ú. v. EÚ L 295, 12.11.2015, s. 18).

                     (16)
                  Vykonávacie nariadenie Komisie (EÚ) 2015/2017 z 11. novembra 2015 o upravených koeficientoch na výpočet kapitálovej požiadavky pre kurzové riziko v prípade mien viazaných na euro (Ú. v. EÚ L 295, 12.11.2015, s. 21).

                     (17)
                  Vykonávacie nariadenie Komisie (EÚ) 2015/2013 z 11. novembra 2015 o štandardných odchýlkach v súvislosti so systémami rozdelenia zdravotného rizika (Ú. v. EÚ L 295, 12.11.2015, s. 9).

                     (18)
                  Vykonávacie nariadenie Komisie (EÚ) 2015/2014 z 11. novembra 2015 o postupoch a vzoroch pri predkladaní informácií orgánu dohľadu nad skupinou a pri výmene informácií medzi orgánmi dohľadu (Ú. v. EÚ L 295, 12.11.2015, s. 11).

                     (19)
                  Vykonávacie nariadenie Komisie (EÚ) 2015/2012 z 11. novembra 2015 o postupoch pri rozhodovaní o stanovovaní, výpočte a zrušení navýšenia kapitálu (Ú. v. EÚ L 295, 12.11.2015, s. 5).

                     (20)
                  Vykonávacie nariadenie Komisie (EÚ) 2015/2015 z 11. novembra 2015 o postupoch posúdenia externého ratingu (Ú. v. EÚ L 295, 12.11.2015, s. 16).

                     (21)
                  Delegované rozhodnutie Komisie (EÚ) 2016/310 z 26. Novembra 2015 o rovnocennosti režimu solventnosti pre poisťovne a zaisťovne platného v Japonsku (Ú. v. EÚ L 58, 4.3.2016, s. 55).

                     (22)
                  Delegované rozhodnutie Komisie (EÚ) 2016/309 z 26. novembra 2015 o rovnocennosti režimu dohľadu nad poisťovňami a zaisťovňami platného na Bermudách, ktorým sa mení delegované rozhodnutie Komisie (EÚ) 2015/2290 (Ú. v. EÚ L 58, 4.3.2016, s. 50).

                     (23)
                  Vykonávacie nariadenie Komisie (EÚ) 2015/2450 z 2. decembra 2015 – predkladanie informácií orgánom dohľadu: vzory na predkladanie informácií (Ú. v. EÚ L 347, 31.12.2015, s. 1).

                     (24)
                  Vykonávacie nariadenie Komisie (EÚ) 2015/2452 z 2. decembra 2015 – správa o solventnosti a finančnom stave (Ú. v. EÚ L 347, 31.12.2015, s. 1285).

                     (25)
                  Vykonávacie nariadenie Komisie (EÚ) 2015/2451 z 2. decembra 2015 – podávanie správ zo strany orgánov dohľadu (Ú. v. EÚ L 347, 31.12.2015, s. 1224).

                     (26)
                  Vykonávacie nariadenie Komisie (EÚ) 2016/165 z 5. februára 2016 o výpočte technických rezerv a základných vlastných zdrojov na vykazovanie s referenčnými dátumami od 1. januára do 30. marca 2016 (Ú. v. EÚ L 32, 9.2.2016, s. 31).

                     (27)
                  Vykonávacie nariadenie Komisie (EÚ) 2016/869 z 27. mája 2016 o výpočte technických rezerv a základných vlastných zdrojov na vykazovanie s referenčnými dátumami od 31. marca do 29. júna 2016 (Ú. v. EÚ L 147, 3.6.2016, s. 1).

                     (28)
                  Vykonávacie nariadenie Komisie (EÚ) 2016/1376 z 8. augusta 2016 o výpočte technických rezerv a základných vlastných zdrojov na vykazovanie s referenčnými dátumami od 30. júna do 29. septembra 2016 (Ú. v. EÚ L 224, 18.8.2016, s. 1).

                     (29)
                  Vykonávacie nariadenie Komisie (EÚ) 2016/1630 z 9. septembra 2016 o postupoch uplatňovania prechodného opatrenia pri podmodule akciového rizika (Ú. v. EÚ L 243, 10.9.2016, s. 1).

                     (30)
                  Vykonávacie nariadenie Komisie (EÚ) 2016/1800 z 11. októbra 2016 o pridelení ratingových hodnotení od externých ratingových agentúr na objektívnu stupnicu stupňov kreditnej kvality (Ú. v. EÚ L 275, 12.10.2016, s. 19).

                     (31)
                  Vykonávacie nariadenie Komisie (EÚ) 2016/1868 z 20. októbra 2016, ktorým sa mení a opravuje vykonávacie nariadenie (EÚ) 2015/2450 o vzoroch na predkladanie informácií orgánom dohľadu (Ú. v. EÚ L 286, 21.10.2016, s. 35).

                     (32)
                  Vykonávacie nariadenie Komisie (EÚ) 2016/1976 z 10. novembra 2016, ktorým sa stanovujú technické informácie na výpočet technických rezerv a základných vlastných zdrojov na vykazovanie s referenčnými dátumami od 30. septembra do 30. decembra 2016 (Ú. v. EÚ L 309, 16.11.2016, s. 1).

                     (33)
                  Vykonávacie nariadenie Komisie (EÚ) 2017/309 z 23. februára 2017, ktorým sa stanovujú technické informácie na výpočet technických rezerv a základných vlastných zdrojov na vykazovanie s referenčnými dátumami od 31. decembra 2016 do 30. marca 2017 (Ú. v. EÚ L 53, 28.2.2017, s. 1).

                     (34)
                  Vykonávacie nariadenie Komisie (EÚ) 2017/812 z 15. mája 2017, ktorým sa stanovujú technické informácie na výpočet technických rezerv a základných vlastných zdrojov na vykazovanie s referenčnými dátumami od 31. marca do 29. júna 2017 (Ú. v. EÚ L 126, 18.5.2017, s. 1).

                     (35)
                  Delegované nariadenie Komisie (EÚ) 2017/1542 z 8. júna 2017, ktorým sa mení delegované nariadenie (EÚ) 2015/35, pokiaľ ide o výpočet regulatórnych kapitálových požiadaviek pre určité kategórie aktív v držbe poisťovní a zaisťovní (infraštruktúrne podniky) (Ú. v. EÚ L 236, 14.9.2017, s. 14).

                     (36)
                  Vykonávacie nariadenie Komisie (EÚ) 2017/1421 z 2. augusta 2017, ktorým sa stanovujú technické informácie na výpočet technických rezerv a základných vlastných zdrojov na vykazovanie s referenčnými dátumami od 30. júna do 29. septembra 2017 v súlade so smernicou Európskeho parlamentu a Rady 2009/138/ES o začatí a vykonávaní poistenia a zaistenia (Ú. v. EÚ L 204, 5.8.2017, s. 7).

                     (37)
                  Versicherungsaufsichtsgesetz, SR 961.01.

                     (38)
                  Aufsichtsverordnung, SR 961.011.


               EURÓPSKA KOMISIA
            V Bruseli19. 2. 2018
            COM(2018) 74 final
            2018/0036(NLE)
            Návrh
            ROZHODNUTIE RADY
            o uzavretí Dohody o vedeckej a technickej spolupráci medzi Európskou úniou a Marockým kráľovstvom, ktorou sa stanovujú podmienky účasti Marockého kráľovstva na Partnerstve pre výskum a inováciu v oblasti Stredozemia (PRIMA)

               DÔVODOVÁ SPRÁVA

               1.KONTEXT NÁVRHU

               •Dôvody a ciele návrhu

                  Rada 30. mája 2017 poverila Komisiu začať rokovania v mene Únie s Marockým kráľovstvom (ďalej len „Maroko“) o medzinárodnej dohode medzi Úniou a Marokom, ktorou sa stanovujú podmienky účasti Maroka na Partnerstve pre výskum a inováciu v oblasti Stredozemia (ďalej len „PRIMA“).

                  Podľa ustanovení poverovacieho rozhodnutia Rady mohli rokovania začať až po prijatí rozhodnutia Európskeho parlamentu a Rady o účasti Únie na Partnerstve pre výskum a inováciu v oblasti Stredozemia (PRIMA), na ktorom sa spoločne podieľajú niektoré členské štáty.

                  Rokovania sa začali 26. júna 2017 a boli úspešne ukončené 22. januára 2018, keď hlavní vyjednávači budúcich strán parafovali navrhovaný text dohody. Návrh dohody pripojený k tomuto návrhu je v súlade so smernicami na rokovania, ktoré vydala Rada. Konkrétne sa v ňom stanovuje, že podmienky účasti Maroka na programe PRIMA sú tie, ktoré sú uvedené v rozhodnutí (EÚ) 2017/1324
                     1
                  , čím sa priamo odkazuje na legislatívny akt Únie.

                  V záujme ochrany finančných záujmov Únie, najmä pokiaľ ide o právomoci Komisie, Európskeho úradu pre boj proti podvodom, Dvora audítorov a vykonávacej štruktúry PRIMA-IS vykonávať audity a vyšetrovania v súlade s platnými právnymi predpismi Únie, dohoda obsahuje konkrétny odkaz na príslušné ustanovenia rozhodnutia (EÚ) 2017/1324 a zaväzuje strany, aby poskytli všetku potrebnú pomoc s cieľom zabezpečiť ich vykonávanie. Navyše sa v budúcej dohode stanovuje, že strany sa musia dohodnúť na podrobných podmienkach pomoci, keďže takéto podmienky sú nevyhnutné na spoluprácu na základe tejto dohody.

               •Súlad s existujúcimi ustanoveniami v tejto oblasti politiky

                  Ako sa objasňuje aj v správe o posúdení vplyvu partnerstva PRIMA
                     2
                  , otvorenosť programu PRIMA účasti tretích krajín, akou je Maroko, je v súlade s cieľmi medzinárodnej spolupráce v oblasti výskumu a inovácií, ako sa uvádza v oznámení Komisie z roku 2012 s názvom „Posilnenie a zameranie medzinárodnej spolupráce EÚ v oblasti výskumu a inovácií: strategický prístup“
                     3
                  , a rámcového programu Horizont 2020, ktorým sa podporuje spolupráca s tretími krajinami v oblasti vedy, technológií a inovácií v záujme riešenia globálnych spoločenských výziev, ako aj posilnenia vonkajších politík Únie. Táto dohoda je v súlade aj s existujúcou Euro-stredomorskou dohodou o pridružení medzi Európskymi spoločenstvami a ich členskými štátmi na jednej strane a Marockým kráľovstvom na strane druhej
                     4
                  , ktorou sa stanovuje vedecko-technická a technologická spolupráca medzi Úniou a Marokom, ako aj s Dohodou o vedecko-technickej spolupráci medzi Európskym spoločenstvom a Marockým kráľovstvom
                     5
                  , ktorá podporuje spoluprácu medzi týmito stranami pri vedeckých a technologických činnostiach v oblastiach spoločného záujmu.

               •Súlad s ostatnými politikami Únie

                  Vykonávanie programu PRIMA v úzkej spolupráci s tretími krajinami, akou je Maroko, je takisto v súlade s inými politikami Únie, napríklad v oblasti migračnej politiky, rozvojovej politiky a politiky susedstva, a je pre ne významné.

               2.PRÁVNE PRVKY NÁVRHU

                  Návrh rozhodnutia Rady vychádza z článku 186 a článku 218 ods. 6 písmena a) bodu v) Zmluvy o fungovaní Európskej únie.

               Vzhľadom na uvedené skutočnosti Komisia navrhuje, aby Rada uzavrela dohodu v mene Únie.

               2018/0036 (NLE)

               Návrh

               ROZHODNUTIE RADY

               o uzavretí Dohody o vedeckej a technickej spolupráci medzi Európskou úniou a Marockým kráľovstvom, ktorou sa stanovujú podmienky účasti Marockého kráľovstva na Partnerstve pre výskum a inováciu v oblasti Stredozemia (PRIMA)

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 186 v spojení s článkom 218 ods. 6 písm. a) bodom v),

               so zreteľom na návrh Európskej komisie,

               so zreteľom na súhlas Európskeho parlamentu,

               keďže:

               (1)Rozhodnutie Európskeho parlamentu a Rady (EÚ) 2017/1324
                  6
                upravuje účasť Únie na Partnerstve pre výskum a inováciu v oblasti Stredozemia (ďalej len „PRIMA“), na ktorom sa spoločne podieľajú niektoré členské štáty.

               (2)Marocké kráľovstvo (ďalej len „Maroko“) vyjadrilo želanie pripojiť sa k programu PRIMA ako zúčastnený štát a rovnocenne s členskými štátmi a tretími krajinami pridruženými k programu Horizont 2020 zúčastňujúcimi sa na partnerstve PRIMA.

               (3)V súlade s článkom 1 ods. 2 rozhodnutia (EÚ) 2017/1324 sa Maroko stane zúčastneným štátom programu PRIMA, ak s Úniou uzavrie medzinárodnú dohodu o vedeckej a technickej spolupráci, ktorou sa stanovia podmienky účasti Maroka na programe PRIMA.

               (4)V súlade s rozhodnutím Rady <XXX>
                  7
                Dohoda o vedeckej a technickej spolupráci medzi Európskou úniou a Marockým kráľovstvom, ktorou sa stanovujú podmienky účasti Marockého kráľovstva na Partnerstve pre výskum a inováciu v oblasti Stredozemia (PRIMA), bola podpísaná v mene Únie XX. XX. 20XX s výhradou jej uzavretia k neskoršiemu dátumu.

               (5)Dohoda by sa mala v mene Únie schváliť,

               PRIJALA TOTO ROZHODNUTIE:

               Článok 1

               Týmto sa v mene Únie schvaľuje Dohoda o vedeckej a technickej spolupráci medzi Európskou úniou a Marockým kráľovstvom, ktorou sa stanovujú podmienky účasti Marockého kráľovstva na Partnerstve pre výskum a inováciu v oblasti Stredozemia (PRIMA).

               Text dohody je pripojený k tomuto rozhodnutiu.

               Článok 2

               Predseda Rady určí osobu splnomocnenú vydať v mene Únie oznámenie v súlade s článkom 5 ods. 2 dohody s cieľom vyjadriť súhlas Únie s tým, že bude touto dohodou viazaná.

               Článok 3

               Toto rozhodnutie nadobúda účinnosť [dátum jeho prijatia].

               V Bruseli

                     Za Radu

                     predseda

                     (1)

                        Rozhodnutie Európskeho parlamentu a Rady (EÚ) 2017/1324 zo 4. júla 2017 o účasti Únie na Partnerstve pre výskum a inováciu v oblasti Stredozemia (PRIMA), na ktorom sa spoločne podieľajú niektoré členské štáty (Ú. v. EÚ L 185, 18.7.2017, s. 1).

                     (2)

                        SWD(2016) 332 final, 18.10.2016.

                     (3)

                        COM(2012) 497 final.

                     (4)

                        Ú. v. ES L 70, 18.3.2000, s. 2.

                     (5)

                        Ú. v. EÚ L 37, 10.2.2004, s. 9.

                     (6)

                        Rozhodnutie Európskeho parlamentu a Rady (EÚ) 2017/1324 zo 4. júla 2017 o účasti Únie na Partnerstve pre výskum a inováciu v oblasti Stredozemia (PRIMA), na ktorom sa spoločne podieľajú niektoré členské štáty (Ú. v. EÚ L 185, 18.7.2017, s. 1).

    ---documentbreak---

               EURÓPSKA KOMISIA
            V Bruseli19. 2. 2018
            COM(2018) 74 final
            PRÍLOHA
            k
            návrhu ROZHODNUTIA RADY
            o uzavretí Dohody o vedeckej a technickej spolupráci medzi Európskou úniou a Marockým kráľovstvom, ktorou sa stanovujú podmienky účasti Marockého kráľovstva na Partnerstve pre výskum a inováciu v oblasti Stredozemia (PRIMA)

               PRÍLOHA

               Dohoda o vedeckej a technickej spolupráci medzi Európskou úniou a Marockým kráľovstvom, ktorou sa stanovujú podmienky účasti Marockého kráľovstva na Partnerstve pre výskum a inováciu v oblasti Stredozemia (PRIMA)

               Európska únia (ďalej len „Únia“)

               na jednej strane

               a

               Marocké kráľovstvo (ďalej len „Maroko“)

               na strane druhej,

               (ďalej len „strany“),

               keďže Euro-stredomorská dohoda o pridružení medzi Európskymi spoločenstvami a ich členskými štátmi na jednej strane a Marockým kráľovstvom na strane druhej, ktorá nadobudla platnosť 1. marca 2000, upravuje vedeckú a technologickú spoluprácu,

               Keďže Dohodou o vedeckej a technologickej spolupráci medzi Európskym spoločenstvom a Marockým kráľovstvom, ktorá nadobudla platnosť 14. marca 2015, sa zriaďuje formálny rámec spolupráce strán v oblasti vedeckého a technického výskumu,

               Keďže proces, ktorého výsledkom je program PRIMA, sa začal Euro-stredozemskou konferenciou o vede, technológiách a inovácii, ktorá sa uskutočnila v Barcelone v roku 2012, kde sa účastníci dohodli na začatí obnoveného partnerstva v oblasti výskumu a inovácie na základe zásad spoločnej zodpovednosti, záujmu a prínosu,

               Keďže Maroko v tomto procese zohráva aktívnu úlohu a listom z 26. septembra 2014 formálne vyjadrilo svoj finančný záväzok k programu PRIMA,

               Keďže niekoľko členských a nečlenských štátov EÚ vrátane Maroka predložilo v decembri 2014 Európskej komisii návrh na „spoločný program PRIMA“,

               Keďže rozhodnutie Európskeho parlamentu a Rady (EÚ) 2017/1324 o účasti Únie na Partnerstve pre výskum a inováciu v oblasti Stredozemia (PRIMA), na ktorom sa spoločne podieľajú niektoré členské štáty, upravuje podmienky účasti členských štátov EÚ a krajín pridružených k programu Horizont 2020, ktoré sú zúčastnenými štátmi uvedenej iniciatívy, najmä pokiaľ ide o ich finančné povinnosti a účasť v riadiacich štruktúrach iniciatívy,

               Keďže podľa podmienok rozhodnutia (EÚ) 2017/1324 sa Maroko stane zúčastneným štátom programu PRIMA, ak s Úniou uzavrie medzinárodnú dohodu o vedeckej a technickej spolupráci, ktorou sa stanovia podmienky účasti Maroka na programe PRIMA,

               Keďže Maroko vyjadrilo želanie pripojiť sa k programu PRIMA ako zúčastnený štát, a to rovnocenne s členskými štátmi EÚ a krajinami pridruženými k programu Horizont 2020 zúčastňujúcimi sa na partnerstve PRIMA,

               Keďže na úpravu práv a povinností Maroka ako štátu zúčastneného na programe PRIMA treba prijať medzinárodnú dohodu medzi Úniou a Marokom,

               SA DOHODLI TAKTO:

               Článok 1

               Účel

               Účelom tejto dohody je stanoviť podmienky účasti Maroka na Partnerstve pre výskum a inováciu v oblasti Stredozemia (ďalej len „PRIMA“).

               Článok 2

               Podmienky účasti Maroka na programe PRIMA

               Podmienky účasti Maroka na programe PRIMA sú tie, ktoré sú uvedené v rozhodnutí Európskeho parlamentu a Rady (EÚ) 2017/1324 o účasti Únie na Partnerstve pre výskum a inováciu v oblasti Stredozemia (PRIMA), na ktorom sa spoločne podieľajú niektoré členské štáty. Strany musia dodržiavať povinnosti stanovené v tomto rozhodnutí a prijať vhodné opatrenia na zabezpečenie uplatňovania jeho článku 10 ods. 2 a článku 11 ods. 3 a 4, a to najmä poskytnutím všetkej potrebnej pomoci. Strany sa dohodnú na podrobných dojednaniach o pomoci, keďže sú nevyhnutné na ich spoluprácu na základe tejto dohody.

               Článok 3

               Územná pôsobnosť

               Územná pôsobnosť tejto dohody sa stanoví v Euro-stredomorskej dohode o pridružení medzi Európskymi spoločenstvami a ich členskými štátmi na jednej strane a Marockým kráľovstvom na strane druhej.

               Článok 4

               Podpis a predbežné vykonávanie

               Táto dohoda sa predbežne vykonáva odo dňa jej podpisu.

               Článok 5

               Nadobudnutie platnosti a trvanie

               1. Strany túto dohodu schvália v súlade s vlastnými postupmi.

               2. Táto dohoda nadobúda platnosť dňom, keď si obe strany navzájom diplomatickou cestou oznámia, že postupy uvedené v prvom odseku boli ukončené.

               3. Táto dohoda ostane v platnosti tak dlho, ako bude v účinnosti rozhodnutie (EÚ) 2017/1324, pokiaľ ju žiadna zo strán nevypovie v súlade s článkom 6.

               Článok 6

               Vypovedanie

               1. Ktorákoľvek strana môže kedykoľvek vypovedať túto dohodu písomným oznámením, v ktorom o tomto úmysle informuje druhú stranu.

               Vypovedanie nadobúda účinnosť šesť mesiacov po tom, čo adresát prijme toto písomné oznámenie.

               2. Projekty a aktivity, ktoré budú v čase vypovedania tejto dohody stále v štádiu realizácie, budú pokračovať až do ich ukončenia za podmienok stanovených v tejto dohode.

               3. Strany sa vzájomne dohodnú na riešení prípadných ďalších dôsledkov vypovedania.

               Článok 7

               Urovnávanie sporov

               Postup urovnávania sporov stanovený v článku 86 Euro-stredomorskej dohody o pridružení medzi Európskymi spoločenstvami a ich členskými štátmi na jednej strane a Marockým kráľovstvom na strane druhej sa vzťahuje na všetky spory týkajúce sa uplatňovania alebo výkladu tejto dohody.

               ****

               Táto dohoda je vypracovaná v dvoch vyhotoveniach v anglickom, arabskom, bulharskom, českom, dánskom, estónskom, fínskom, francúzskom, gréckom, holandskom, chorvátskom, litovskom, lotyšskom, maďarskom, maltskom, nemeckom, poľskom, portugalskom, rumunskom, slovenskom, slovinskom, španielskom, švédskom a talianskom jazyku, pričom každé znenie je rovnako autentické.


               EURÓPSKA KOMISIA
            V Bruseli17. 9. 2018
            COM(2018) 642 final
            2018/0333(NLE)
            Návrh
            ROZHODNUTIE RADY
            o pozícii, ktorá sa má prijať v mene Európskej únie v Európskom výbore pre vypracovanie noriem v oblasti vnútrozemskej plavby a v Ústrednej komisii pre plavbu na Rýne, pokiaľ ide o prijatie noriem týkajúcich sa odborných kvalifikácií v oblasti vnútrozemskej plavby

               DÔVODOVÁ SPRÁVA

               1.Predmet návrhu

               Tento návrh sa týka rozhodnutia, ktorým sa stanovuje pozícia, ktorá sa má prijať v mene Únie na zasadnutí Európskeho výboru pre vypracovanie noriem v oblasti vnútrozemskej plavby (CESNI) 8. novembra 2018, ako aj na plenárnom zasadnutí Ústrednej komisie pre plavbu na Rýne (CCNR) v súvislosti s plánovaným prijatím európskych noriem pre odborné kvalifikácie v oblasti vnútrozemskej plavby.

               2.Kontext návrhu

               2.1.Revidovaný dohovor pre plavbu na Rýne

               V revidovanom dohovore pre plavbu na Rýne zo 17. októbra 1868 sa vymedzuje právny rámec, ktorým sa riadi využívanie Rýna ako vnútrozemskej vodnej cesty na plavbu a stanovujú sa právomoci Ústrednej komisie pre plavbu na Rýne (CCNR). V súčasnosti platné znenie dohovoru bolo výsledkom

                  dohovoru z 20. novembra 1963

               , ktorý nadobudol platnosť 14. apríla 1967.

               Zmluvnými stranami revidovaného dohovoru pre plavbu na Rýne sú v súčasnosti štyri členské štáty EÚ (Belgicko, Francúzsko, Nemecko, Holandsko) a Švajčiarsko.

               2.2.CCNR a CESNI

               CCNR je medzinárodná organizácia, ktorej úlohou je realizovať iniciatívy zamerané na zaručenie slobody plavby po Rýne a podporovať plavbu na Rýne.  Plénum zasadá dvakrát ročne a zasadnutí sa zúčastňujú zástupcovia členských štátov CCNR. Ide o rozhodovací orgán CCNR, ktorý prijíma uznesenia ústrednej komisie. Každý štát má jeden hlas a rozhodnutia sa prijímajú jednomyseľne. Uznesenia sú právne záväzné. EÚ nie je členom CCNR.

               V roku 2015 prijala CCNR uznesenie, ktorým sa zriadil Európsky výbor pre vypracovanie noriem v oblasti vnútrozemskej plavby (Comité Européen pour l’Élaboration de Standards dans le Domaine de Navigation Intérieure – CESNI). Súčasťou jeho úloh je prijímanie technických noriem v rôznych oblastiach, najmä pokiaľ ide o plavidlá, informačné technológie a posádku, jednotný výklad týchto noriem a príslušných postupov, ako aj rokovania o bezpečnosti plavby, ochrane životného prostredia alebo iných oblastiach plavby.

               CESNI tvoria experti zastupujúci členské štáty CCNR a EÚ, ktoré majú hlasovacie práva rozdelené tak, že každý štát má jeden hlas. EÚ nie je členom CESNI. Môže sa však bez hlasovacích práv zúčastňovať na práci CESNI spolu s medzinárodnými organizáciami, ktorých poslanie sa týka oblastí pokrytých aktivitami CESNI.

               2.3.Pripravovaný akt CESNI a CCNR

               Výbor CESNI má na svojom zasadnutí 8. novembra 2018 prijať normy týkajúce sa odborných kvalifikácií v oblasti vnútrozemskej plavby (ďalej len „pripravovaný akt“).

               Ide o prvé normy CESNI týkajúce sa odborných kvalifikácií v oblasti vnútrozemskej plavby, ktoré zahŕňajú:

               ·normy v oblasti spôsobilostí [cesni(18)_30, cesni(18)_31, cesni(18)_32, cesni(18)_33, cesni(18)_34, cesni(18)_35],

               ·normy v oblasti praktických skúšok [cesni(18)_36, cesni(18)_37, cesni(18)_38, cesni(18)_39, cesni(18)_40],

               ·normy zdravotnej spôsobilosti [cesni (18) _29],

               ·normy pre schvaľovanie simulátorov [cesni(18)_41, cesni(18)_42].

               Na zasadnutí 10. apríla 2018 výbor CESNI jednomyseľne rozhodol, že sa prvé normy CESNI pre odborné kvalifikácie prijmú na zasadnutí 8. novembra 2018. Očakáva sa, že do tohto stretnutia v novembri 2018 sa do návrhov noriem zavedú len drobné a formálne zmeny vrátane možnej konsolidácie dokumentov a ich odkazov. Normy sa uverejnia na osobitnom webovom sídle (cesni.eu). Všetky členské štáty EÚ majú k uvedeným návrhom noriem (chránený) prístup.

               Normy CESNI sa majú začleniť do práva EÚ v súlade so smernicou Európskeho parlamentu a Rady (EÚ) 2017/2397 z 12. decembra 2017 o uznávaní odborných kvalifikácií v oblasti vnútrozemskej plavby a o zrušení smerníc Rady 91/672/EHS a 96/50/ES
                  1
               .

               Predpis pre členov posádky plavidiel na Rýne bude takisto odkazovať na normy prijaté výborom CESNI od 17. januára 2022 [lehota na transpozíciu smernice (EÚ) 2017/2397], keďže regulačný režim CCNR pre odborné kvalifikácie, na ktoré sa vzťahuje smernica (EÚ) 2017/2397, musí byť od 17. januára 2022 plne zosúladený, aby sa zabezpečilo uznávanie osvedčení pre Rýn na všetkých vnútrozemských vodných cestách EÚ.

               3.Pozícia, ktorá sa má prijať v mene Únie

               Rozhodnutie o stanovení pozície Únie je potrebné na to, aby sa zabezpečilo náležité zohľadnenie záujmov EÚ pri prijímaní rozhodnutí o stanovovaní noriem pre odbornú kvalifikáciu v oblasti vnútrozemskej plavby.

               V rámci pracovného programu CESNI na roky 2016 – 2018 vypracovali experti CESNI (pracovná skupina CESNI/QP) normy pre odborné kvalifikácie. Táto práca sa začala na návrh Komisie z 18. februára 2016
                  2
                a bola finalizovaná na základe smernice (EÚ) 2017/2397.

               Normy pre odborné kvalifikácie boli vypracované na základe dôkladnej prípravy na úrovni expertov CESNI (pracovná skupina CESNI/QP). V tomto ohľade sa konzultovalo so širokou škálou expertov z verejnej i súkromnej sféry. Počas prípravy noriem sa na úrovni CESNI uskutočnili tieto technické stretnutia:

               ·stretnutia expertov CESNI (26. – 28. 1. 2016; 22. – 24. 6. 2016; 5. – 9. 9. 2016; 16. – 17. 11. 2016; 31. 1. – 2. 2. 2017; 10. – 12. 5. 2017; 12. – 13. 6. 2017; 6. 7. 2017; 5. – 7. 9. 2017; 12. – 13. 9. 2017; 15. – 16. 11. 2017; 30. 1. – 1. 2. 2018. )

               ·zasadnutie výboru (10. 4. 2018).

               Tieto stretnutia viedli k dohode na úrovni expertov o európskych normách pre odborné kvalifikácie v oblasti vnútrozemskej plavby.

               Expertná skupina Komisie pre sociálne otázky vo vnútrozemskej plavbe bola priebežne informovaná o pokroku práce CESNI na jej zasadnutiach 7. septembra 2017 a 1. februára 2018.

               4.Právny základ

               4.1.Procesnoprávny základ

               4.1.1.Zásady

               V článku 218 ods. 9 Zmluvy o fungovaní Európskej únie (ZFEÚ) sa uvádza rozhodnutie, ktorým sa určujú „pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody.“

               Článok 218 ods. 9 ZFEÚ sa uplatňuje bez ohľadu na to, či je Únia členom daného orgánu alebo zmluvnou stranou danej dohody
                  3
               .

               Pojem „akty s právnymi účinkami“ zahŕňa akty, ktoré majú právne účinky na základe pravidiel medzinárodného práva, ktorým sa riadi predmetný orgán. Zahŕňa aj nástroje, ktoré nemajú záväzný účinok podľa medzinárodného práva, ale „môžu rozhodujúcim spôsobom ovplyvniť obsah právnej úpravy prijatej normotvorcom EÚ“
                  4
               .

               4.1.2.Uplatnenie na tento prípad

               CCNR je orgán zriadený dohodou – konkrétne revidovaným dohovorom pre plavbu na Rýne.  CESNI je orgán, ktorý zriadila CCNR.

               Akty, ktoré CESNI a CCNR na požiadanie prijímajú, majú právne účinky. Pripravované akty môžu zásadne ovplyvniť obsah legislatívy EÚ, a to konkrétne smernice Európskeho parlamentu a Rady (EÚ) 2017/2397 z 12. decembra 2017 o uznávaní odborných kvalifikácií v oblasti vnútrozemskej plavby a o zrušení smerníc Rady 91/672/EHS a 96/50/ES.

               Je to preto, že Komisia do 17. januára 2020 prijme delegované akty uvedené v článku 17 ods. 1 a 4 (normy pre spôsobilosti a praktické skúšky), v článku 21 ods. 2 (normy pre schvaľovanie simulátorov) a článku 23 ods. 6 (normy pre zdravotnú spôsobilosť).

               V odôvodnení 40 smernice (EÚ) 2017/2397 sa vysvetľuje, že harmonizácia právnych predpisov v oblasti odborných kvalifikácií vo vnútrozemskej plavbe v Európe je uľahčovaná rozvojom noriem CESNI.  V tejto súvislosti sa v článku 32 smernice stanovuje, že tieto delegované akty odkazujú na normy CESNI za predpokladu, že:

               a)
                     tieto normy sú dostupné a aktuálne;

               b)
                     tieto normy spĺňajú požiadavky stanovené v prílohách k smernici, ktoré sa na ne vzťahujú;

               c)
                     záujmy Únie nie sú ohrozené zmenami rozhodovacieho procesu CESNI.

               Komisia uvedie v delegovaných aktoch celé znenie týchto noriem, ako aj príslušné odkazy.

               V prílohe II k smernici sa stanovujú základné požiadavky týkajúce sa odbornej spôsobilosti a v prílohe III základné požiadavky týkajúce sa zdravotnej spôsobilosti.

               Plánované akty nedopĺňajú ani nemenia inštitucionálny rámec dohody.

               Procesnoprávnym základom navrhovaného rozhodnutia je preto článok 218 ods. 9 ZFEÚ.

               4.2.Hmotnoprávny základ

               4.2.1.Zásady

               Hmotnoprávny základ rozhodnutia podľa článku 218 ods. 9 ZFEÚ závisí predovšetkým od cieľa a obsahu pripravovaného aktu, v súvislosti s ktorým sa prijíma pozícia v mene Únie. Ak pripravovaný akt sleduje dva ciele alebo obsahuje dve zložky a ak jeden z týchto cieľov alebo jednu z týchto zložiek možno určiť ako hlavnú, zatiaľ čo druhý cieľ alebo druhá zložka je len vedľajšia, rozhodnutie podľa článku 218 ods. 9 ZFEÚ musí byť založené na jedinom hmotnoprávnom základe, a to na tom, ktorý si vyžaduje hlavný alebo prevažujúci cieľ alebo zložka.

               4.2.2.Uplatnenie na tento prípad

               Hlavný cieľ a obsah pripravovaných aktov súvisí so spoločnou dopravnou politikou.

               Hmotnoprávnym základom navrhovaného rozhodnutia je preto článok 91 ods. 1.

               4.3.Záver

               Právnym základom navrhovaného rozhodnutia by mal byť článok 91 ods. 1 v spojení s článkom 218 ods. 9 ZFEÚ.

               2018/0333 (NLE)

               Návrh

               ROZHODNUTIE RADY

               o pozícii, ktorá sa má prijať v mene Európskej únie v Európskom výbore pre vypracovanie noriem v oblasti vnútrozemskej plavby a v Ústrednej komisii pre plavbu na Rýne, pokiaľ ide o prijatie noriem týkajúcich sa odborných kvalifikácií v oblasti vnútrozemskej plavby

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 91 ods. 1 v spojení s článkom 218 ods. 9,

               so zreteľom na návrh Európskej komisie,

               keďže:

               (1)Revidovaný dohovor pre plavbu na Rýne (ďalej len „dohoda“) nadobudol platnosť 14. apríla 1967.

               (2)Podľa článku 46 dohody môže Ústredná komisia pre plavbu na Rýne (ďalej len „CCNR“) prijať uznesenia, ktoré sú pre jej členov záväzné.

               (3)Európsky výbor pre vypracovanie noriem v oblasti vnútrozemskej plavby (ďalej len „CESNI“) bol zriadený 3. júna 2015 v rámci CCNR s cieľom vypracovať technické normy pre vnútrozemskú plavbu v rôznych oblastiach, najmä pokiaľ ide o plavidlá, informačné technológie a posádku.

               (4)Výbor CESNI má na svojom zasadnutí 8. novembra 2018 prijať normy pre odborné kvalifikácie v oblasti vnútrozemskej plavby. Na plenárnom zasadnutí CCNR by sa malo prijať aj uznesenie, ktorým sa tieto normy začlenia do predpisu pre členov posádky plavidiel na Rýne.

               (5)Je vhodné stanoviť pozíciu, ktorá sa má prijať v mene Únie v CESNI a CCNR, keďže normy pre odborné kvalifikácie zásadne ovplyvnia obsah práva Únie, konkrétne smernice Európskeho parlamentu a Rady (EÚ) 2017/2397
                  5
               , a budú mať právny účinok na základe pravidiel, ktorými sa riadi CCNR, keď tieto normy prijme.

               (6)Na uľahčenie mobility a zaistenie bezpečnosti plavby aj ochrany ľudského života a životného prostredia je dôležité, aby technické požiadavky na členov posádky boli v rámci jednotlivých právnych režimov v Európe čo najharmonizovanejšie. Predovšetkým členským štátom, ktoré sú zároveň členmi CCNR, by sa mala povoliť podpora rozhodnutí, ktorými sa pravidlá CCNR harmonizujú s pravidlami uplatňovanými v Únii.

               (7)Normy výboru CESNI pre odborné kvalifikácie stanovujú minimálne harmonizované európske normy potrebné na uľahčenie mobility a zaistenie bezpečnosti plavby, ako aj ochrany ľudského života a životného prostredia. Tieto normy zahŕňajú normy pre spôsobilosti, normy pre praktické skúšky, normy pre zdravotnú spôsobilosť a pre schvaľovanie simulátorov.

               (8)Článok 32 smernice (EÚ) 2017/2397 s účinnosťou od 18. januára 2022 priamo odkazuje na normy pre odborné kvalifikácie prijaté výborom CESNI. Komisia je splnomocnená zahrnúť celé znenie týchto noriem do delegovaných aktov, uviesť alebo aktualizovať príslušné odkazy a stanoviť dátum uplatňovania.

               (9)Pozíciu Únie vyjadria členské štáty Únie, ktoré sú členmi CESNI a CCNR, konajúc spoločne,

               PRIJALA TOTO ROZHODNUTIE:

               Článok 1

               1.Pozícia, ktorá sa má prijať v mene Únie na zasadnutí Európskeho výboru pre vypracovanie noriem v oblasti vnútrozemskej plavby (CESNI) 8. novembra 2018, je súhlas s prijatím európskych noriem pre odborné kvalifikácie v oblasti vnútrozemskej plavby s odkazmi [cesni (18)_29 až cesni (18)_42].

               2.Pozícia, ktorá sa má prijať v mene Únie na plenárnom zasadnutí Ústrednej komisie pre plavbu na Rýne (CCNR), na ktorom sa rozhoduje o európskych normách pre odborné kvalifikácie v oblasti vnútrozemskej plavby s odkazmi [cesni (18) _29 až cesni (18) _42], je podporiť všetky návrhy, ktorými sa požiadavky predpisu pre členov posádky plavidiel na Rýne zosúlaďujú s požiadavkami európskych noriem pre odborné kvalifikácie v oblasti vnútrozemskej plavby.

               Článok 2

               1.Pozíciu uvedenú v článku 1 ods. 1 vyjadria členské štáty Únie, ktoré sú členmi výboru CESNI, konajúc spoločne.

               2.Pozíciu uvedenú v článku 1 ods. 2 vyjadria členské štáty Únie, ktoré sú členmi komisie CCNR, konajúc spoločne.

               Článok 3

               1.Menšie technické zmeny pozícií uvedených v článku 1 možno dohodnúť bez ďalšieho rozhodnutia Rady.

               Článok 4

               Toto rozhodnutie je určené členským štátom.

               V Bruseli

                     Za Radu

                     predseda

                     (1)

                        Smernica Európskeho parlamentu a Rady (EÚ) 2017/2397 z 12. decembra 2017 o uznávaní odborných kvalifikácií v oblasti vnútrozemskej plavby a o zrušení smerníc Rady 91/672/EHS a 96/50/ES (Ú. v. EÚ L 345, 27.12.2017, s. 53).

                     (2)

                        COM(2016) 82 final.

                     (3)

                        Rozsudok Súdneho dvora zo 7. októbra 2014, Nemecko/Rada, C-399/12, ECLI:EU:C:2014:2258, bod 64.

                     (4)

                        Rozsudok Súdneho dvora zo 7. októbra 2014, Nemecko/Rada, C-399/12, ECLI:EU:C:2014:2258, body 61 až 64.

                     (5)

                        Smernica Európskeho parlamentu a Rady (EÚ) 2017/2397 z 12. decembra 2017 o uznávaní odborných kvalifikácií v oblasti vnútrozemskej plavby a o zrušení smerníc Rady 91/672/EHS a 96/50/ES (Ú. v. EÚ L 345, 27.12.2017, s. 53).